244. brdska brigada
244. brdska brigada je vojna jedinica koja je tokom rata u Bosni i Hercegovini djelovala u sastavu Drugog korpusa Armije RBiH. Na području Kladnja, od 8. maja 1992. djelovao je Općinski štab TO. 16. septembra 1992. formirana je Operativna grupa 3 Kladanj. Po naređenju Okružnog štaba TO Tuzla, u novembru i decembru 1992. formirane su, od već postojećih jedinica OpŠTO Kladanj, 301. i 302. brdska brigada. Po naređenju Komande 2. korpusa, ove dvije brigade ušle su u sastav 121. brigade 7. marta 1993. Nastankom 24. divizije u martu 1995, ova brigada mijenja ime u 244. brdska brigada. 1. septembra 1995. preimenovana je u 284. brdsku brigadu. Zona odgovornosti brigade obuhvatala je teritorije općina Kladanj, Olovo i Vlasenica. Značajniji doprinosi brigade vezani su za odbranu Kladnja i susjednih općina, kao i oslobađanje Pelemiša. Od ukupnog mobilizacijskog kontigenta, u jedinice ARBiH na području Kladnja bilo je uključeno 2.337 osoba (78%) 1992, 2.510 (61%) 1993, 2.470 (62%) 1994. i 2.125 (55%). Poginulo je 280, a ranjeno 235 boraca. Nestalo je 40 boraca. 16 boraca dobilo je najviše ratno priznanje, Zlatni ljiljan. Na teritoriji Kladnja djelovala je i 243. muslimansko-podrinjska brdska brigada. U oktobru 1995, u Stuparima su razmještene 286. i 287. brdska brigada.